Document ID: 32012D0505

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Σεπτεμβρίου 2012
σχετικά με την αναγνώριση της Αιγύπτου σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
[κοινοποιηθείσα υπό τον αριθμό C(2012) 6297]
(2012/505/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
Έχοντας υπόψη τα αιτήματα που υπέβαλαν η Κύπρος, στις 13 Μαΐου 2005, το Ηνωμένο Βασίλειο, στις 25 Σεπτεμβρίου 2006, και η Ελληνική Δημοκρατία, στις 26 Οκτωβρίου 2006,
Εκτιμώντας τα ακόλουθα:
(1)
Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) του 1978, για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, (σύμβαση STCW) (2), όπως αναθεωρήθηκε το 1995.
(2)
Τα αιτήματα για την αναγνώριση της Αιγύπτου υποβλήθηκαν με επιστολές της 13ης Μαΐου 2005 από την Κύπρο, της 25ης Σεπτεμβρίου 2006 από το Ηνωμένο Βασίλειο και της 26ης Οκτωβρίου 2006, από την Ελληνική Δημοκρατία. Μετά την υποβολή των αιτημάτων αυτών, η Επιτροπή αξιολόγησε το σύστημα εκπαίδευσης και πιστοποίησης στην Αίγυπτο, προκειμένου να εξακριβώσει κατά πόσον η Αίγυπτος πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα της επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Δεκέμβριο του 2006. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης.
(3)
Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
(4)
Με επιστολές της 16ης Φεβρουαρίου 2009, της 21ης Σεπτεμβρίου 2010 και της 20ής Δεκεμβρίου 2011, η Επιτροπή ζήτησε από την Αίγυπτο να παράσχει στοιχεία που να αποδεικνύουν ότι έχουν αποκατασταθεί οι ελλείψεις που διαπιστώθηκαν.
(5)
Με επιστολές της 12ης Νοεμβρίου 2009, της 25ης Νοεμβρίου 2010 και της 28ης Φεβρουαρίου 2012, η Αίγυπτος χορήγησε τις πληροφορίες που ζητήθηκαν και τα αποδεικτικά στοιχεία όσον αφορά την εφαρμογή ενδεδειγμένων και επαρκών διορθωτικών μέτρων για την αποκατάσταση των ελλείψεων που είχαν διαπιστωθεί κατά την αξιολόγηση της συμμόρφωσης.
(6)
Το αποτέλεσμα της αξιολόγησης συμμόρφωσης και η αποτίμηση των πληροφοριών που χορηγήθηκαν από την Αίγυπτο καταδεικνύουν ότι η Αίγυπτος πληροί τις αντίστοιχες απαιτήσεις της σύμβασης STCW και ότι η εν λόγω χώρα έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 19 της οδηγίας 2008/106/ΕΚ, η Αίγυπτος αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Σεπτεμβρίου 2012.

Labels: 12
8
18
9